CELEX: 32012D0528
Language: lv
Date: 2012-09-24 00:00:00
Title: Padomes Lēmums Nr. 528/2012/ES ( 2012. gada 24. septembris ), ar ko groza Lēmumu 2001/822/EK par aizjūras zemju un teritoriju asociāciju ar Eiropas Kopienu ( “Lēmums par aizjūras asociāciju” )

29.9.2012   
            
            
               LV
            
            
               Eiropas Savienības Oficiālais Vēstnesis
            
            
               L 264/1
            
         PADOMES LĒMUMS Nr. 528/2012/ES
   (2012. gada 24. septembris),
   ar ko groza Lēmumu 2001/822/EK par aizjūras zemju un teritoriju asociāciju ar Eiropas Kopienu (“Lēmums par aizjūras asociāciju”)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 203. pantu,
   ņemot vērā Eiropas Komisijas priekšlikumu,
   pēc tiesību akta projekta nosūtīšanas valstu parlamentiem,
   pēc apspriešanās ar Eiropas Parlamentu,
   saskaņā ar īpašu likumdošanas procedūru,
   tā kā:
   
               (1)
            
            
               Ar Eiropadomes Lēmumu 2010/718/ES (2010. gada 29. oktobris), ar ko groza statusu, kas Senbertelemī salai piešķirts attiecībā uz Eiropas Savienību (1), tiek izdarīti grozījumi Līgumā un jo īpaši tā II pielikumā, iekļaujot Senbertelemī salu aizjūras zemju un teritoriju sarakstā, kurām piemēro Līguma ceturto daļu.
            
         
               (2)
            
            
               Padomes Lēmums 2001/822/EK (2) nosaka tiesisko regulējumu, lai veicinātu aizjūras zemju un teritoriju (“AZT”) ekonomisko un sociālo attīstību un sekmētu to ekonomiskās attiecības ar Savienību. Lēmuma 2001/822/EK I.A pielikumā ir ietverts to AZT saraksts, uz kurām attiecas asociācija saskaņā ar minētā lēmuma 1. panta 2. punktu.
            
         
               (3)
            
            
               Lēmums 2001/822/EK ir piemērojams līdz 2013. gada 31. decembrim. Tādējādi ir jāgroza minētā lēmuma I.A pielikums, lai ņemtu vērā Senbertelemī salas statusa maiņu attiecībā uz Savienību, kura 2012. gada 1. janvārī kļuva par aizjūras teritoriju.
            
         
               (4)
            
            
               Lēmumu 2010/718/ES piemēro no 2012. gada 1. janvāra. Tādēļ attiecībā uz Senbertelemī salu ir atbilstīgi no 2012. gada 1. janvāra piemērot tos Lēmumā 2001/822/EK noteiktos pasākumus, kuri ir labvēlīgi AZT un kuri tām nenosaka pienākumus, izņemot pienākumus saistībā ar attīstības sadarbības finansēšanu. Šajā saistībā Francija ir apņēmusies nelūgt Eiropas Reģionālās attīstības fonda atbalstu Senbertelemī salai plānošanas laikposmam no 2007. līdz 2013. gadam,
            
         IR PIEŅĒMUSI ŠO LĒMUMU.
   1. pants
   Lēmuma 2001/822/EK I.A pielikumā starp ievilkumu attiecībā uz “Senpjēru un Mikelonu” un ievilkumu attiecībā uz “Arubu” iekļauj šādu ievilkumu:
   
               “—
            
            
               Senbertelemī,”.
            
         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   Lēmuma 2001/822/EK 1. līdz 9. pantu, 34., 35. un 38. pantu, 39. panta 1. un 7. punktu, 45. panta 1. punktu, 2. punkta a) apakšpunktu un 3. punktu un 57. un 58. pantu piemēro Senbertelemī salai no 2012. gada 1. janvāra.
   3. pants
   Šis lēmums ir adresēts dalībvalstīm.
   
      Briselē, 2012. gada 24. septembrī
      
         
            Padomes vārdā –
         
            priekšsēdētājs
         
         A. D. MAVROYIANNIS
      
   
   
      (1)  OV L 325, 9.12.2010., 4. lpp.
   
      (2)  OV L 314, 30.11.2001., 1. lpp.